Karotenoidit

Karotenoidit (latinan sanasta carota ’porkkana’) ovat luonnollisia pigmenttejä, joita esiintyy kasvien ja muiden yhteyttävien eliöiden viherhiukkasissa. Ne ovat väriltään keltaisia, oransseja tai punaisia, koska ne absorboivat enimmäkseen sinistä ja vihreää valoa aallonpituusalueella 450–550 nm. Ne osallistuvat yhteyttämiseen ja suojaavat eliötä auringon ultraviolettisäteilyltä. Karotenoidit jaetaan kahteen ryhmään: hapettomiin karoteeneihin ja hapellisiin ksantofylleihin. Yhteensä niitä on useita satoja erilaisia.  

Ruska syntyy, kun lehtivihreä häviää syksyllä ja sen peitossa olleet keltaiset ja punaiset karotenoidit tulevat näkyviin. Karoteiinien väriaineet joskus siirtyvät ravintoketjun myötä eläimiin ja voivat antaa väritystä eläimille, kuten lintujen höyhenissä tai kalojen suomuissa.

Kasvien sisältämiä karotenoideja syntyy paitsi itse kasveissa, myös sienten ja bakteerien välityksellä. Niillä on syöpää ehkäiseviä vaikutuksia.

Karotenoidit ihmisen ravinnossa 
Kaikki luonnossa esiintyvät karotenoidit ovat lähtöisin kasveista tai muista yhteyttävistä eliöistä, kuten levistä tai bakteereista. Ihminen voi saada niitä ravinnossaan kuitenkin myös eläinkunnan tuotteista. Karotenoideista beeta-, alfa-, ja gammakaroteeni sekä b-kryptoksantiini muuttuvat ihmisten ja eläinten elimistössä A-vitamiiniksi. Nämä sekä monet muut karotenoidit toimivat antioksidantteina. Myös lykopeeni, luteiini ja zeaksantiini ovat merkittäviä karotenoideja terveellisyyden kannalta. Runsaasti karotenoideja sisältävän ruokavalion on havaittu nostavan immuniteettia lievää tulehdusta vastaan ja ehkäisevän masennusta. Tunnetuin karotenoidien lähde on porkkana (beetakaroteeni). Hyviä lähteitä ovat myös tomaatti (lykopeeni), paprika, persikka, mansikat sekä pinaatti (luteiini). Karotenoideihin kuuluvaa beetakaroteenia käytetään elintarvikkeiden lisäaineena E-koodilla E 160a.

Lähteet

Aiheesta muualla 

Kasvikset: Karotenoidit
Fineli: Karotenoidien lähteet ruoka-aineissa
International Carotenoid Society: Carotenoids 
International Carotenoid Society: About Carotenoids 

Kasvifysiologia
Elintarvikelisäaineet
Seulonnan keskeiset artikkelit